จ.เชียงราย ฝนตกหนักดินสไลด์ทับเส้นทางกลางเมือง ผู้ว่าฯ ลงพื้นที่สั่งเร่งให้เปิดเส้นทาง
จากที่ได้เกิดฝนตกลงมาอย่างหนักตลอดคืนที่ผ่านมาจนถึงเวลา 11.30 น.วันนี้ ส่งผลให้เกิดดินจากเขาดอยตอง ซึ่งเป็นที่ตั้งของวัดพระธาตุจอมทอง เขตเทศบาลนครเชียงราย ได้เกิดสไลด์ลงมาปิดทับเส้นทางบนถนนวินิจฉัยกุล ระยะทางยาวกว่า 30 เมตร ทำให้รถทุกชนิดไม่สามารถผ่านไปมาได้ เจ้าหน้าที่ตำรวจจราจร สภ.เมืองเชียงรายและเจ้าหน้าที่ทหาร มทบ.37 ต้องปิดการจราจรในเส้นทางดังกล่าว นอกจากนี้พบว่าจากดินสไดล์ทำให้เสาไฟฟ้าล้มและขาด เจ้าหน้าที่การไฟฟ้าส่วนภูมิภาคได้เร่งเข้าทำการตรวจสอบเช่นกัน 

 ล่าสุดนายณรงค์ศักดิ์ โอสถธนากร ผู้ว่าราชการจังหวัดเชียงรายลงพื้นที่พร้อมสั่งการให้ทุกหน่วยงานที่เกี่ยวข้อง ได้เปิดเส้นทางดังกล่าวด้วยการตักดินออก โดยให้ทางเทศบาลนครเชียงรายและสำนักงานป้องกันและบรรเทาสาธารณภัยจังหวัดเชียงราย นำเครื่องจักรทำการตักดินออกและการไฟฟ้ามาทำการซ่อมแซมเสาไฟและสายไฟ พร้อมแจ้งเตือนวัดพระธาตุจองทอง ให้เพิ่มความระมัดระวังจากดินสไลด์ในครั้งนี้  ทั้งนี้ยังให้ทั้ง 18 อำเภอของจังหวัดเชียงราย สำรวจพื้นที่ที่ได้รับผลกระทบจากฝนตกหนัก หากพบมีประชาชนได้รับความเดือดร้อนให้ช่วยเหลือทันที